Túrakód: V008\_08 / Táv.: 51,6 km / Frissítve: 2019-02-15

Túranév: Szentes térsége / Ányási Tisza-kanyar #2 (2 nap)

Leírás:

51,6 km-es túránk a Mindszent alatt található Ányási Tisza-kanyarba visz.

*(A túra választásánál ne feledjük, hogy az út fárasztóbb része a második napon, a visszaúton vár majd ránk!)*

*(A túra háromnapos változata is elérhető, mely bőségesebb strandolási lehetőséget biztosít.)*

1.nap *(25,8 km, track: V008m08)*

Kiindulási pontunk a St. Jupát SE. Vízitelepe mellett található komplejáró *(237,8 fkm)*, *(up.: 000iep)*.

Innen lefelé, a folyó sodrásával megegyező irányba induljunk! *(A track csupán a túraútvonal műholdképen történő, valamint a nevezett-pontok terepen történő könnyebb beazonosításának célját szolgálja, nem feszesen követendő nyomvonal.)*

Rögtön a kanyar után találjuk az útközben fellelhető két jelentős homokpad egyikét *(237 fkm)*. Lejjebb, a 235 fkm alatt/felett terül el a bal parton a helyiek által „Sziget” néven emlegetett terület. Itt az ártérben hobbikertek, gyümölcsfás telkek találhatók. A vízpart ezen szakaszán mólók sorakoznak, melyeken gyakran horgászok lesik a pecabot végének rezdüléseit.

A túloldalon, a kanyar kezdeténél vízkivételi mű látható. A kanyarulat alatt a 234 fkm-nél homokszegélyt találunk, mely jó mártózási lehetőséget kínál a túrázónak. Innen hosszan belátható szakaszok következnek, melyek kevés változatossággal szolgálnak, de ugyanakkor nagy nyugalmat biztosítanak az erre fogékonyaknak. *(Ezen a részen erősebb déli szél esetén zord feltételeket szabhat a folyó jelentős hullámok korbácsolásával.)* Közben a 230 fkm-nél elsiklunk az egykori révátkelő mellett, melyről már csak a parton *(észrevehetetlenül)* megbúvó drótkötélfeszítő csörlő tanúskodik.   
Amennyiben szeretnénk kipróbálni a tiszai „csorgás” megnyugtató élményét, azt itt célszerű megtennünk, mert a felfelé történő evezéskor, ez már nem a kívánt irányba történő haladással tehető csak meg. A monoton szakasznak a 227 fkm alatt kezdődő nagy ívű jobbos kanyarulat vet véget. Itt az alján hirtelen éles balkanyar következik, mely alaposan megforgatja a vizet, és az újabb fürdőzési lehetőséget kínáló szegvári homokpartot rejti *(224,3 fkm, úp.: 002kbp)*. Ezen a helyen közepes vízállás esetén is homokra tudunk kiszállni; a helyszín alkalmas pihenésre, fürdőzésre. Pancsoláskor azonban legyünk körültekintőek, hiszen a víz bedőlt fákat, tuskókat rejt/rejthet, melyek elhelyezkedése évről-évre *(vagy akár hétről-hétre is)* változhat! *(A tiszai homokpadok folyamatosan alakulhatnak az áradások romboló-építő hatásának következtében.)* Mielőtt ugrálásba kezdenénk – az erre egyébként alkalmas, hirtelen mélyülő partszakaszon – feltétlenül derítsük fel a területet, hogy megelőzzük a lehetséges baleseteket! Továbbhaladva elsiklunk a csanyteleki lejáró betonlépcsője *(224 fkm, j.)*, majd kicsivel lejjebb egy vízkivételi mű mellett. *(A 221,2 fkm-nél (j.) torkollik be a Dong-éri főcsatorna, melyre a visszafelé vezető út leírásában térünk ki.)* Alatta a balos kanyarulatban ismét vízkivételi mű látható a töltésalapnak támaszkodó folyó partján, vele szemben kicsiny homokszegély teremt lehetőséget egy kis lubickolásra.

A Kurca torkolatát a 217,8 fkm-nél *(úp.: 003kbp, b.)* találjuk, és – ha kedvünk tartja - kedvező vízállás esetén a csatornán be is tudunk evezni az 1885-ben létesített csőzsilipig *(tack: V008o081)*. Kissé lejjebb *(227 fkm)* a komp kötele alatt kell átsiklanunk. Ha mozgásban van – azaz átkelést bonyolít le - mindig mögötte menjünk és legyünk tekintettel arra, hogy a kifeszített kötélnek, a meder közepén van a legnagyobb „hasa”, tehát itt lóg be leginkább! Kedvezőtlen fényviszonyok esetén nehéz megítélni a víz feletti magasságát, ezért ne kísérletezzünk! A parthoz közelebbi részen biztosan elférünk alatta. *(Amennyiben a kompkötél nincs kifeszítve, ezt egy kitűzött fehér zászlóval jelzik.)*A balos kanyarulatban a 215,3 fkm-nél érjük el a mindszenti Tisza-parti strandot. A nyári szezon idején a terület alsó és felső részén van lehetőségünk kikötni. A strandon büféket és közkutat *(úp.: 004viz)* is találunk. Amennyiben eltávolodunk a felszerelésünktől, ne feledkezzünk meg gondoskodni annak megfelelő biztonságáról!

Innen tovább evezve, egy nagy ívű jobbos kanyarulatot követően a szűk balos kanyarban érjük el a „messzi földön híres” Ányási Tisza-kanyart *(211,9 fkm)*.

Kikötni több lehetőség is kínálkozik: a track a bal partra vezet, de a másik oldal is megfelelő.

A partszakasz nagyobbik, alsó részén *(400 m)* naturalista strand működik. Ha ezt választod, vedd figyelembe az itteni elvárásokat, illemszabályokat! *(A kanyarulat egyébként megoldja, hogy az eltérő fürdőzési szokások ne zavarják egymást.)*

Amennyiben vízközeli táborozást választunk, akkor szintkiegyenlítésre lesz szükségünk, ha fent az erdőszegélyt választjuk, akkor valamivel messzebbre kell málháznunk. A part fekvése a koraesti, lemenő nap sugarait is beengedi táborunkba, mely hangulatossá teszi pihenésünket.

2.nap *(25,7 km, track: V008j08)*

Visszaindulásunk ütemezésénél vegyük számításba a felfelé, azaz a folyó sodrásával szemben történő evezés jelentősebb időigényét, melyet az uralkodó széljárás is tovább növelhet!

Hajónkat vízre taszítva a túra „munkásabb” része következik.

Az út során célszerű követnünk a folyóvízen felfelé evezők stratégiáját, miszerint kanyarok mentén oldalt váltunk, hogy mindig a belső íven haladjunk *(így részben rövidebb a táv, részben a sodrás is csekélyebb)*. Ha azonban kíváncsiságunk irányítja hajónkat, ne habozzunk azt az oldalt választani, amelyik jobban felkeltette érdeklődésünket. Visszautunk során pihenőket az említett homokpadokon, vagy egy-egy bedőlt fába, kikötött ladikba kapaszkodva, illetve kikötve tudunk beiktatni.

A mindszenti strandnál még könnyen lehet vízutánpótláshoz jutni, ha szükséges.

A rév eléréséig mólók és csónakkikötők kerülgetésével kell haladnunk, melyek környékén legyünk figyelmesek, mert gyakran horgászok koncentrálnak a spiccek rezdüléseire.

A Kurca torkolatát elérve kiegészítő programot iktathatunk be *(track: V008o082)*. Kiszállni a torkolat felső sarkánál található vízmérce lépcsőjénél célszerű *(217,8 fkm, úp.: 003kbp)*.

Fenn, a töltés túlsó oldalán indul a Kurca alsó szakaszának mentén kialakított Kurca-Parti Tanösvény, mely szűk két kilométer hosszúságban húzódik a torkolati zsiliptől a Pintér-hídig.

A tanösvényen négy információs tábla mutatja be a terület élővilágát, valamint három pihenőhelyet is kialakítottak rajta. *(Ezen program beiktatása esetén gazdálkodjunk bölcsen a rendelkezésre álló időnkkel, valamint felszereléseink biztonságáról itt se feledkezzünk meg gondoskodni!)*

Folytatván túránkat kilométerekkel feljebb *(221,2 fkm, j., úp.: 005tork, track: V008o083)* érünk el a Dong-éri főcsatorna torkolatához, mely kedvező vízállás esetén rövid *(440 méteres)*, de annál vadregényesebb kiruccanásra csábít. Az ártéri erdőn keresztül - szűk kanyarok leküzdésével - ki tudunk evezni a töltésnél található árvízkapuig, mely merőben új élményt nyújt a túrázónak, és egyben kihívást a kormányosnak.

Visszatérve a mederbe hamarosan a szegvári homokpartnál találjuk magunkat, ahol – ha kedvünk tartja - ismét fürdőzhetünk *(224,3 fkm, úp.: 002kbp)*. *(Természetesen az e partra vonatkozó, fentebb említett instrukciókat ezúttal is tartsuk szem előtt!)* Továbbhaladva a 34-es homokszegély kínál újabb jó lehetőséget kiszállásra, mártózásra *(234 fkm, úp.: 006kbp)*. Ha időnk engedi, a 37-es parton is álljunk meg fürdőzni, heverészni *(237 fkm, úp.: 007kbp)*. *(Kikötés esetén válasszuk a partszakasz alsó részét, hogy alkalmazkodhassunk az itt kialakult strandolási szokásokhoz!)*

Hajóba szállva gyorsan megérkezünk kiindulási pontunkra, mely túránk végpontja is egyben.

Feldolgozták: Erdélyszky Szilvia, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*